Kansallispankintalo

Kansallispankintalo eli Tampereen Osake-Pankin talo on Tampereen keskustassa sijaitseva jugendtyylinen liike- ja toimistorakennus, jonka on suunnitellut arkkitehti Birger Federley. Talo on rakennettu kolmessa vaiheessa: ensimmäinen osa valmistui Kauppakadun varrelle vuonna 1904, toinen osa Hämeenkadun ja Kuninkaankadun puolelle noin vuosina 1905–1906 ja kolmas osa Kauppakadun ja Kuninkaankadun kulmaan vuonna 1916.Laaksonen 2018, s. 3, 8, 10, 12.

Talon rakennutti pääkonttorikseen Tampereen Osake-Pankki, joka oli 1890-luvun lopussa perustettu maakunnallinen liikepankki. Se liitettiin vuonna 1929 Maakuntain Pankkiin, joka puolestaan yhdistettiin vuonna 1932 Kansallis-Osake-Pankkiin. Myöhemmin Kansallispankintalossa oli Merita Pankki (1995–2001), ja nykyään siellä toimii Nordea.Laaksonen 2018, s. 15, 19.

Kansallispankintalo oli Tampereen ensimmäinen rakennus, johon asennettiin henkilöhissi. Arkkitehti Federley asui itse talon kolmannessa kerroksessa.

 Arkkitehtuuri ja status
Linnamaisessa rakennuksessa on viisi kerrosta ja jyrkkä punatiilinen harjakatto. Julkisivuissa on erkkereitä, parvekkeita, poikkipäätyjä ja portaaleja sekä erimuotoisia ikkunoita. Katutasokerroksen julkisivua on 1960-luvulla modernisoitu Hämeenkadun ja Kuninkaankadun puolelta suurilla lasipinnoilla. 1990-luvulla rakennuksen sisäpiha katettiin ja muutettiin toimistotilaksi.Tampereen kantakaupungin rakennuskulttuuri 1998, s. 53. Vuonna 2023 rakennuksen julkisivut kunnostettiin ja niiden aikaisempi, 1980–1990-luvuille ominainen harmaa rappaus maalattiin vaalean kellanruskeaksi. Julkisivujen alkuperäisestä väristä ei ole saatu varmaa tietoa, mutta Pirkanmaan maakuntamuseon mukaan nykyinen väri on jugendajalle tyypillinen.

Kansallispankintalon vieressä, Kuninkaankadun toisella puolella, sijaitsi aikoinaan jykevä Blomin talo (1907–1955), joka oli niin ikään Federleyn suunnittelema. Rakennukset olivat keskenään samantyylisiä, ja ne muodostivat suomalaisittain ainutlaatuisen arkkitehtuurikokonaisuuden. Blomin talo hävitettiin Stockmannin tavaratalon tieltä.

Kansallispankintalo on suojeltu asemakaavalla vuonna 1984.Wacklin & Hirvikallio 2010, s. 192. Suojelumerkinnän mukaan se on ”rakennustaiteellisesti arvokas ja kaupunkikuvan säilyttämisen kannalta tärkeä rakennus”.Laaksonen 2018, s. 8.

 Kuvia 

 Lähteet 

 Aiheesta muualla 
 Siiri-tietopalvelu: Rakennetun ympäristön kohde – Kansallispankintalo, Kansallisosakepankin talo

Luokka:Tampereen liikerakennukset
Luokka:Tampereen toimistorakennukset
Luokka:Tampereen suojellut rakennukset
Luokka:Birger Federleyn suunnittelemat rakennukset
Luokka:Tammerkoski